Zárt végű pénzügyi lízing esetében az önerő befizetését követően, valamint a havi törlesztőrészlet rendezésével használhatja a kiválasztott gépjárművet. A havidíj ÁFA-jának visszaigénylésére személygépjárműnél nincs lehetőség, a futamidő végén az autó mindenképpen a lízingbe vevő tulajdonába kerül.  A gépjármű eszközként a lízingbe vevő cég könyveiben szerepel.
Nyílt végű pénzügyi lízing esetében szintén szükség van önerő befizetésére, de nem kötelező a futamidő végén az autó megvásárlása, opcionálisan azonban van rá lehetőség. Ennél a konstrukciónál is a lízingbe vevő könyveiben szerepel az eszköz. Fő különbség a zárt végű lízinghez képest, hogy nyílt végű esetén a lízingdíjak tőketörlesztő részének ÁFA tartalma a céges használat arányában, de minimum 50%-ban levonható személygépjármű esetén is.
Operatív lízing vagy más néven tartós bérlet egyik nagy előnye, hogy nincs szükség önerőre. A bérleti díjba a finanszírozáson túl beletartoznak az üzemeltetéshez kapcsolódó költségek és szolgáltatások, többek között a gépjármű szervizelése, gumiztatása és a biztosítások. A kiadásokkal ily módon egyszerűen lehet tervezni és nem kell aggódni a beeső plusz költségek miatt. A gépjárművek tulajdonosa végig  a bérbe adó cég. A futamidő végén a bérbe vevő visszaadja az autót, tehát nem kerül a tulajdonába.